Ragnar Þór segir að mótmælin hafi að mestu farið sæmilega fram . Vísir / Vilhelm Verkfallsaðgerðir vegna áforma frönsku ríkisstjórnarinnar um breytingar á eftirlaunakerfi landsins héldu áfram í dag . Almenningssamgöngur hafa verið í algjörum lamasessi , skólar lokaðir , og útlit fyrir að aðgerðri haldi áfram . Ragnar Þór Ingólfsson , formaður VR , er staddur í París og segir mikla spennu í loftinu . Að sögn Ragnars hafa margir hópar komið saman og mótmælt og það á mismunandi forsetum . Grundvallarástæðan sé fyrirhugaðar breytingar á eftirlaunakerfi Frakka sem hann segir hækka lífeyrisaldur og skerða réttindi . Einnig beinist mótmælin þó gegn ástandi loftslagsmála . Til átaka kom á milli lögreglu og mótmælenda í gær , bál voru kveikt og táragasi varpað . Ragnar segist hafa orðið var við átökin , mótmælin hafi þó almennt farið ágætlega fram . Ragnar segir lítinn hóp hafa gengið hart fram en hann hafi verið áberandi , fréttaflutningur hafi verið mestur af rúðubrotum og íkveikjum . Hann segist skynja mikla spennu en einnig góða stemningu . Almenn óánægja með Macron er svo ekki til þess fallin að lægja öldurnar . Samkvæmt síðustu skoðanakönnunum eru nærri tveir af hverjum þremur Frökkum óánægðir með störf forsetans . Hann hefur raunar ekki komið út í plús síðan í ársbyrjun 2018 .